Middelklas spandeer salarisse binne vyf dae, sê FNBArgieffoto (Foto: stevepb, Pixabay) FNB het Maandag gewaarsku dat ongeveer 56% van die middelklas-verbruikers in Suid-Afrika hul maandelikse inkomste binne vyf dae of minder spandeer ná hulle dit ontvang. Dit is volgens data van FNB Kleinhandel wat ŉ middelklas-verbruiker kategoriseer as enigiemand wat ŉ bruto maandelikse salaris van tussen R7 000 en R60 000 verdien. Raj Makanjee, uitvoerende hoof van kleinhandelbankdienste, het gesê vir meeste verbruikers is dit nie net om van salaris tot salaris te leef nie; die realiteit is dat hul maandelikse salaris nie 30 dae hou nie. Hy moedig verbruikers aan om finansiële dissipline toe te pas en gesê finansiële dissipline hang nie af van ŉ groter inkomste nie, maar vereis doelbewuste stappe. “Hierdie verbruikers sukkel om hul geld te bestuur en die tekort lei tot opofferings in belangrike gebiede soos om spaargeld vir noodgevalle beskikbaar te hê of om geld te spaar wat vir onvoorsiene uitgawes gebruik kan word. Groot uitgawes en beperkte spaargeld lei daartoe dat verbruikers op krediet staatmaak om deur die maand te kom en hulle is meer kwesbaar daarvoor om in ŉ skuldstrik te beland,” het Makanjee bygevoeg. Christoph Nieuwoudt, uitvoerende hoof van FNB Consumer, het gesê meer as die helfte van verbruikers mis ten minste een debietorder oor ŉ periode van 12 maande as teken van die druk waaronder verbruikers verkeer. “Vir byna 40% van hierdie verbruikers is skuldterugbetalings meer as die helfte van hul netto salaris – dit is baie hoog. Dit kan hoofsaaklik toegeskryf word aan korttermynlenings en winkelkaarte wat verbruikers moet afbetaal. Die ideale scenario is dat ŉ verbruiker een verskaffer het wat vir hulle ŉ transaksierekening gee en die regte tipe krediet wanneer nodig,” het Nieuwoudt verduidelik. Die bank het gesê van die 30% van middelklas-verbruikers wat wel spaar, spaar vir noodgevalle en minstens een ander langertermyn-doelwit.